V.USPENSKIY NOMIDAGI RESPUBLIKA IXTISOSLAShTIRILGAN MUSIQA AKADEMIK LITSEYI FAOLIYATINI YANADA TAKOMILLAShTIRISh TO‘G‘RISIDA

Iqtidorli yoshlarni har tomonlama kamol toptirishni ta’minlash, boshlang‘ich ixtisoslashtirilgan musiqa ta’limi tizimini yanada takomillashtirish hamda shu asosda musiqa madaniyati va san’at sohasida yuqori mahoratli kadrlar tayyorlash sifatini oshirish maqsadida Vazirlar Mahkamasi qaror qiladi:
 1. O‘zbekiston Respublikasi Xalq ta’limi vazirligi, Madaniyat va sport ishlari vazirligi, Oliy va o‘rta maxsus ta’lim vazirligining O‘rta maxsus, kasb-hunar ta’limi markazi, Toshkent shahar hokimligining Respublika musiqa kollejini tugatish hamda uning binolari, inshootlari va boshqa mol-mulkini V.Uspenskiy nomidagi respublika ixtisoslashtirilgan musiqa akademik litseyiga berish to‘g‘risidagi takliflari qabul qilinsin. 
 2. O‘zbekiston Respublikasi Davlat mulki qo‘mitasi, Xalq ta’limi vazirligi, Madaniyat va sport ishlari vazirligi Toshkent shahar hokimligi bilan birgalikda tugatilayotgan Respublika musiqa kollejining binolari, inshootlari va boshqa mol-mulki belgilangan tartibda V.Uspenskiy nomidagi respublika ixtisoslashtirilgan musiqa akademik litseyi balansiga tekin berilishini ta’minlasinlar.
 3. O‘zbekiston Respublikasi Xalq ta’limi vazirligi:
 O‘zbekiston Respublikasi Madaniyat va sport ishlari vazirligi bilan birgalikda 2010-yil 1-sentabrgacha Respublika musiqa kolleji o‘quvchilari kontingentini V.Uspenskiy nomidagi respublika ixtisoslashtirilgan musiqa akademik litseyiga o‘tkazsin;
 ikki hafta muddatda O‘zbekiston Respublikasi Moliya vazirligi bilan birgalikda ushbu qaror talablarini hisobga olgan holda V.Uspenskiy nomidagi respublika ixtisoslashtirilgan musiqa akademik litseyining xarajatlari smetasi va shtat jadvalini qayta ko‘rib chiqsin va tasdiqlasin;
 bir oy muddatda V.Uspenskiy nomidagi respublika ixtisoslashtirilgan musiqa akademik litseyining yangilangan ustavini tasdiqlasin.
 4. O‘zbekiston Respublikasi Madaniyat va sport ishlari vazirligi:
 tugatish komissiyasi tashkil etsin va Respublika musiqa kollejini qonun hujjatlarida belgilangan tartibda tugatish bilan bog‘liq chora-tadbirlar kompleksini amalga oshirsin;
 O‘zbekiston Respublikasi Mehnat va aholini ijtimoiy muhofaza qilish vazirligi hamda Xalq ta’limi vazirligi bilan birgalikda Respublika musiqa kolleji tugatilishi munosabati bilan bo‘shab qolayotgan xodimlarni belgilangan tartibda ishga joylashtirish choralarini ko‘rsin.
 5. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi, O‘zbekiston Davlat konservatoriyasi sifatli o‘quv-tarbiya jarayonini tashkil etishda V.Uspenskiy nomidagi respublika ixtisoslashtirilgan musiqa akademik litseyiga tizimli asosda zarur metodik yordam ko‘rsatsinlar.
 6. O‘zbekiston Respublikasi Moliya vazirligi ushbu qaror talablarini hisobga olgan holda O‘zbekiston Respublikasining 2010-yilgi Davlat budjetining tasdiqlangan parametrlariga belgilangan tartibda tegishli o‘zgartirishlar kiritsin.
 7. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M.Mirziyoyev zimmasiga yuklansin.